CELEX: 32020D0121
Language: et
Date: 2020-01-28 00:00:00
Title: Nõukogu otsus (EL) 2020/121, 28. jaanuar 2020, mis käsitleb nõukogu peasekretariaadi juhitava Ühendkuningriigi töörühma moodustamist ning millega tunnistatakse kehtetuks nõukogu otsus (EL) 2017/900

29.1.2020   
               
               
                  ET
               
               
                  Euroopa Liidu Teataja
               
               
                  LI 23/1
               
            
         NÕUKOGU OTSUS (EL) 2020/121,
         28. jaanuar 2020,
         mis käsitleb nõukogu peasekretariaadi juhitava Ühendkuningriigi töörühma moodustamist ning millega tunnistatakse kehtetuks nõukogu otsus (EL) 2017/900
         EUROOPA LIIDU NÕUKOGU,
         võttes arvesse Euroopa Liidu lepingut,
         võttes arvesse Euroopa Liidu toimimise lepingut, eriti selle artikli 240 lõiget 3,
         võttes arvesse Euroopa Ülemkogu 1. detsembri 2009. aasta otsust 2009/881/EL nõukogu eesistumise teostamise kohta, (1) eriti selle artiklit 4,
         ning arvestades järgmist:
         
                     (1)
                  
                  
                     29. märtsil 2017 sai Euroopa Ülemkogu Ühendkuningriigilt teate tema kavatsuse kohta astuda välja Euroopa Liidust, algatades sellega Euroopa Liidu toimimise lepingu (ELi leping) artikli 50 kohase protsessi. Nõukogu otsusega (EL) 2017/900 (2) moodustati nõukogu peasekretariaadi juhitav ajutine ELi lepingu artikli 50 töörühm, et abistada liikmesriikide valitsuste alaliste esindajate komiteed (Coreper) ja nõukogu kõikides Ühendkuningriigi liidust väljaastumisega seotud küsimustes.
                  
               
                     (2)
                  
                  
                     Euroopa Ülemkogu võttis 13. detsembril 2019 vastu järeldused, milles märgitakse eeskätt, et Euroopa Ülemkogu kohtumiste vahelisel ajal tagavad üldasjade nõukogu ja Coreper, keda abistab sihtotstarbeline töörühm, et läbirääkimisi peetakse kooskõlas Euroopa Ülemkogu poolt kokku lepitud üldiste seisukohtade ja põhimõtetega ning nõukogu läbirääkimisvolitustega, ning annavad vajaduse korral edasisi suuniseid, mis on täielikult kooskõlas liidu parimate huvidega ning eesmärgiga saavutada tulemus, mis on õiglane ja erapooletu kõikide liikmesriikide suhtes ning meie kodanike huvides.
                  
               
                     (3)
                  
                  
                     24. jaanuaril 2020 allkirjastati Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping („väljaastumisleping“) (3). See protsess loob eeldused väljaastumislepingu viivitamatuks sõlmimiseks ja Ühendkuningriigiga kujunevate tulevaste suhete üle peetavate läbirääkimiste alustamiseks.
                  
               
                     (4)
                  
                  
                     Seetõttu tuleks moodustada Ühendkuningriigi töörühm, mis asendab ajutise ELi lepingu artikli 50 töörühma. Kooskõlas Euroopa Ülemkogu 13. detsembri 2019. aasta järeldustega moodustatakse Ühendkuningriigi töörühm Euroopa Liidu toimimise lepingu artikli 218 lõike 4 kohase erikomiteena, kellega tuleb Ühendkuningriigiga kujunevate tulevaste suhete üle peetavate läbirääkimiste käigus konsulteerida, siis kui nõukogu otsustab alustada Ühendkuningriigiga läbirääkimisi Ühendkuningriigi ja liidu vaheliste suhete üle pärast Ühendkuningriigi väljaastumist liidust.
                  
               
                     (5)
                  
                  
                     Ühendkuningriigi töörühma peaks juhtima kuus kuud tegutsev eesistujariik. Erandina peaks Ühendkuningriigi töörühma juhtima nõukogu peasekretariaat kuni 31. detsembrini 2020.
                  
               
                     (6)
                  
                  
                     Ühendkuningriigi töörühm peaks alustama tegevust järgmisel päeval pärast seda, kui ELi lepingu artikli 50 lõike 3 kohaselt lõpeb aluslepingute kohaldamine Ühendkuningriigi suhtes. Ühendkuningriigi töörühm peaks abistama Coreperi ja nõukogu kõikides küsimustes, mis puudutavad suhteid Ühendkuningriigiga. Eeskätt peaks Ühendkuningriigi töörühm andma Coreperile ja nõukogule abi tulevaste suhete üle peetavate läbirääkimiste käigus ja väljaastumislepingu rakendamisega seotud küsimustes. Lisaks peaks Ühendkuningriigi töörühm abistama Coreperi ja nõukogu küsimustes, mis on seotud Ühendkuningriigi väljaastumise muude tagajärgedega.
                  
               
                     (7)
                  
                  
                     On asjakohane näha ette Ühendkuningriigi töörühma juhtimise korra läbivaatamine. Nimetatud läbivaatamine peaks toimuma aegsasti, et mitte takistada eelseisva eesistumise ettevalmistamist ning igal juhul mitte hiljem kui 30. novembril 2020.
                  
               
                     (8)
                  
                  
                     Otsus (EL) 2017/900 tuleks kehtetuks tunnistada,
                  
               ON VASTU VÕTNUD KÄESOLEVA OTSUSE:
         
            Artikkel 1
            Moodustatakse Ühendkuningriigi töörühm.
         
         
            Artikkel 2
            Ühendkuningriigi töörühm abistab Coreperi ja nõukogu kõikides küsimustes, mis puudutavad suhteid Ühendkuningriigiga.
         
         
            Artikkel 3
            Otsus (EL) 2017/900 tunnistatakse kehtetuks.
         
         
            Artikkel 4
            Ühendkuningriigi töörühma juhib kuus kuud tegutsev eesistujariik.
         
         
            Artikkel 5
            Erandina artiklis 4 sätestatud töörühma juhtimise korrast juhib Ühendkuningriigi töörühma kuni 31. detsembrini 2020 nõukogu peasekretariaat.
         
         
            Artikkel 6
            Ühendkuningriigi töörühma juhtimise kord vaadatakse läbi hiljemalt 30. novembriks 2020.
         
         
            Artikkel 7
            Käesolev otsus jõustub järgmisel päeval pärast seda, kui ELi lepingu artikli 50 lõike 3 kohaselt lõpeb aluslepingute kohaldamine Ühendkuningriigi suhtes.
         
         
            Käesolev otsus avaldatakse Euroopa Liidu Teatajas.
            Brüssel, 28. jaanuar 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  ELT L 315, 2.12.2009, lk 50.
         
            (2)  Nõukogu 22. mai 2017. aasta otsus (EL) 2017/900 nõukogu peasekretariaadi juhitava ajutise ELi lepingu artikli 50 töörühma moodustamise kohta (ELT L 138, 25.5.2017, lk 138).
         
            (3)  ELT C 384I, 12.11.2019, lk 1.